Nahpaw Kaw Mai gaw, Slg. Nahpaw Tu hte Hpm. Hpaudaw Kaw yan a kasha rai nhtawm, March 19,1937 hta, Nahpaw bum e shangai wa sai. Jawng lung ten hta, Nahpaw bum kaw tsang (I) du hkra, Manhkring kaw tsang (IV) du hkra matut lung la ai. Lapran tsang hte Lahta tsang hpe Yangung, Union Baptist Hight School kaw, 1954 – 1959 lapran sa lung nhtawm, 1959 ning e, tsang 10 (B) hte awng la sai. Dai hpang, BSC (Kan bau hpaji sharin ai collage jawng) laning mi lung la nna, laika dip jak jum ai kan bau hpaji hpe awng la sai.
November 12,1960 hta, Sara kaba Maran Brang Seng hte hkungran nhtawm, 1963 hta, Sara kaba Maran Brang Seng Myu tsaw dap de lahkan shang mat wa ai hpang, Myen asuya e, hkyuk htawng sharawng da ai mung hkrum sha sai raitim, ningrum ningtau wa a ntsa myit n daw ai sha, 1967, June hta, kasha alat Seng Gu hpe dun nna, nam de shang nang mat wa sai re.
1978 hta, KIO Amyu Shayi Hpung nnan hpaw hpang wa ai kaw na 2007 du hkra, Amyu Shayi Ningbaw tai let shakut shaja lai wa sai. Ningbaw kaba Brang Seng Mungsang Mungmasa hte Maigan hkrun lam hkawm sa ai shaloi mung, hkan shingdep shingtau lawm ai majaw, Maigan mungdan (10) daram mung du hkawm yu sai rai lu ai.
1992 September, October lapran galaw ai (8) lang na Wunpawng Mungdan Shanglawt Ginjaw Komiti Hkrum Ra Zuphpawng hta, Amyu Shayi kaw na shawng nnan Ginjaw salang tai wa ai gaw, si ten du hkra rai nu ai.
kac_Latn kac_Latn kac_Latn kac_Latn